
	Općinski sud u Zavidovićima, sudija Boris Sunarić, u pravnoj stvari tužiteljice, V.L., iz Z. koju zastupa punomoćnik, Makarević Murisa, advokat iz Sarajeva, protiv tuženog, V.D. iz Z.koga zastupa punomoćnik, Ljubović Bakir, advokat iz Zenice, radi utvrđenja ništavosti bračnog ugovora, utvrđenja sticanja u braku i uknjižbe, v.s. 55.000,00 KM, nakon zaključene glavne rasprave dana 24.8.2021. godine, koja se vodila u prisustvu punomoćnika parničnih stranaka, te parničnih stranaka lično, donio je dana 1.9.2021. godine sljedeću:


P R E S U D U

	I  Odbija se tužbeni zahtjev tužiteljice za utvrđenje ništavosti bračnog ugovora broj: OPU-IP-256/2015 godine  zaključen kod notara Dilber Elze dana 6.8.2015. godine između tužiteljice i tuženog, kao i ispravka i dopuna navedenog ugovora koja je učinjena dana 28.10.2019. godine, te  utvrđenje da je tužiteljica po osnovu zajedničkog sticanja u bračnoj zajednici sa tuženim stekla pravo suvlasništva sa dijelom od 1/2 na sljedećoj imovini:
-	neketnine upisane u ZK uložak broj: 926 k.o. Z., označene kao k.č. broj 581/1, u naravi kuća i zgrada površine 126 m2 i dvorište površine 456 m2, k.č. 588/3, u naravi dvorište površine 26  m2,
-	neketnine upisane u ZK uložak broj: 1972 k.o. Z. označene kao k.č. broj 581/4, , u naravi prilazni put površine 55 m2 ,
-	neketnine upisane u ZK uložak broj 1994, k.č. 582/1, , u naravi dvorište površine 340 m2 i kuća i zgrada površine 120  m2, kao i da se naloži ZK uredu Općinskog suda u Zavidovićima da izvrši upis suvlasničkog dijela od 1/2 u korist tužiteljice na navedenim nekretninama, a što bi tuženi bio dužan priznati i trpiti, kao neosnovan.

II Odbija se zahtjev tužiteljice za naknadu troškova parničnog postupka, kao neosnovan.

III Obavezuje se tužiteljica da tuženom isplati na ime troškova parničnog postupka 5.660,17 KM (pethiljadašeststotinašezdeset i 17/100) u roku od 30 dana, dok se tuženi odbija sa dijelom zahtjeva za naknadu troškova parničnog postupka koji prelazi dosuđeni iznos, kao neosnovanim.


O b r a z l o ž e nj e

 	Tužiteljica je ovom sudu dana 24.10.2019. godine, podnijela tužbu protiv tuženog, radi utvrđenja ništavosti bračnog ugovora, utvrđenja sticanja u braku i uknjižbe (prema konačno preciziranim navodima tužbe i tužbenom zahtjevu).
	
	Tužiteljica je u činjeničnim navodima tužbe i tokom postupka navela: da je sa tuženim suprugom dana 6.8.2015. godine zaključila bračni ugovor br.  OPU-IP-256/2015 kod notara; da je u čl. II navedenog ugovora ugovoreno da imovina koju u tom trenutku ima tužiteljica, pripadne tuženom, te da čini isključivo njegovu posebnu imovinu; da navedeni bračni ugovor predstavlja zelenaški ugovor u kojem postoji očigledna nesrazmjernost između ugovornih strana i posebno stanje na strani tužiteljice koja je u stanju potpune zavisnosti potpisala navedeni ugovor, što je tuženi znao i time se okoristio, a koja nesrazmjernost se ogleda u tome da  je bračnim ugovorom je predviđeno da sva imovina koja pripada tužiteljici, pripadne tuženom, a da tuženi zadržava svu svoju imovinu,  da će se sva buduća imovina voditi kao posebna imovina bračnih supružnika, da osim što postoji objektivna nesrazmjernost u pogledu davanja, postoji i subjektivno stanje na strani tužiteljice, kojom se tuženi okoristio da bi za sebe pribavio imovinsku korist, jer je tužiteljica bila domaćica, bez ikakvih prihoda, majka koja brine o jednom (a kasnije i drugom) maloljetnom djetetu, i koja je u potpunosti ovisila od tuženog kao supruga koji je imao materijalne prihode kao profesionalni rukometaš; da je tužiteljica bila pod pritiskom tuženog da potpiše navedeni ugovor i da se tuženi postarao svojim ponašanjem da tužiteljica bude u potpunosti izolovana od drugih ljudi, pa i svojih roditelja, da je trpila fizičko i psihičko maltretiranje, zbog čega je smatrala da je u neizbježnoj situaciji i da mora potpisati navedeni ugovor, jer je bila u stanju potpune zavisnosti; da sama činjenica da je tužiteljica potpisala takav ugovor, govori u prilog tvrdnji da je to ona uradila lakomisleno iz nedovoljnog iskustva. Slijedom navedenog, tužiteljica smatra da je navedeni bračni ugovor ništav, a po osnovu čl. 103 i 141 Zakona o obligacionim odnosima. Tužiteljica je istakla da je predmetni bračni ugovor ništav i zbog činjenice da je i ispravka i dopuna tog ugovora od 28.10.2019. godine ništava, s obzirom da u osnovnom ugovoru tužiteljica nije dala klauzulu intabulandi za prenos prava vlasništva tuženom, već je predmet ugovora bila samo jedna polovina posjeda koje su stranke imale u momentu zaključenja ugovora, zbog čega postupajući notar nije imao ovlaštenje da tuženom izda  navedenu  ispravku i dopunu ugovora za upis prava vlasništva, bez ovlaštenja tužiteljice. Tužiteljica je u konačnici navela da su sve nekretnine, koje su predmet tužbenog zahtjeva, stečene u braku, zbog čega predstavljaju suvlasništvo tužiteljice i tuženog u dijelu 1/2, a temeljem čl. 252 st. 1 Porodičnog zakona F BiH, zbog čega je tužbenim zahtjevom, konačno opredjeljenim na pripremnom ročištu, kao u izreci, predložila sudu da utvrdi ništavost spornog bračnog ugovora i njegove ispravke i dopune, te utvrđenje da je tužiteljica po osnovu zajedničkog sticanja u bračnoj zajednici sa tuženim stekla pravo suvlasništva sa dijelom od 1/2 na nekretninama pobliže navedenim u izreci, te upis suvlasništva tužiteljice u dijelu od 1/2 u zemljišnim knjigama. 
Tužiteljica je  u konačnici predložila da sud u cjelosti usvoji tužbeni zahtjev, uz naknadu troškova prema troškovniku opredjeljenom na zapisnik o glavnoj raspravi.
U odgovoru na tužbu i tokom postupka tuženi nije osporavao da je  sa tužiteljicom - suprugom dana 6.8.2015. godine zaključio bračni ugovor br.  OPU-IP-256/2015 kod notara. Tuženi je naveo da je navedeni bračni ugovor u svemu pravno valjan, te zaključen od strane ugovarača, nakon što su oni od strane postupajućeg notara propisno upozoreni i razumjeli sadržaj tog ugovora, koji je rezultat njihove slobodne volje i zaključen u skladu sa odredbom čl. 252 st. 2 Porodičnog zakona F BiH. Po mišljenju tuženog ne stoje navodi tužbe da se radi o zelenaškom ugovoru i da je tužiteljica bila u stanju potpune zavisnosti od tuženog,  pogotovo kad se ima u vidu da je tužiteljica vlasnik kafića  koji joj je donosio značajne prihode, kao i da je bila vlasnica i drugih pokretnih i nepokretnih stvari. Izjašnjavajući se o navodima tužiteljice da je predmetni bračni ugovor ništav i zbog činjenice da je i ispravka i dopuna tog ugovora od 28.10.2019. godine ništava, jer notar nije imao ovlaštenje za njeno sačinjavanje, budući da je osnovnim ugovorom tuženom dato samo pravo posjeda na nepokretnostima navedenim u tom ugovoru, tuženi je istakao da je u predmetnom ugovoru pod tač. V – “ZK izjave”, odobren upis posjeda u katastarskom operatu na predmetnim nekretninama, samo iz razloga jer je opštepoznata činjenica da je gruntovna knjiga u Zavidovićima u toku Drugog svjetskog rata uništena, te da je u toku uspostava iste i da su upravo zbog toga stranke ovlastile notara tač. VI navedenog ugovora da može sačiniti izmjene i dopune navedenog ugovora radi provođenja ugovora u zemljišnim knjigama, što je nadležni  notar naknadno i učinio na način da je nakon formiranja zemljišne knjige sačinio ispravku i dopunu navedenog ugovora i to upravo zbog njegove uknjižbe u novoformiranu ZK; da se tužiteljica na takvu uknjižbu žalila sa istim argumentima koje je iznosila i tokom ovog parničnog postupka i da je Kantonalni sud odbio njenu žalbu rješenjem broj 04 0 Dn 011459 19 Gž od 23.1.2020. godine i povrdio rješenje ZK ureda ovog suda br.  042-0-DN-19-000 741 od 28.10.2020. godine.

Tuženi je u konačnici  predložio sudu da tužbeni zahtjev tužiteljice odbije kao neosnovan u cjelosti, uz naknadu troškova prema troškovniku koji je uložio u spis.

Na glavnoj raspravi pročitani su sljedeći dokazi: bračni ugovor broj OPU-IP-256/2015 godine sa  posjedovnim listom broj: 2030 za k.o. .i  posjedovni list broj: 2785 za k.o. ZK izvadak broj 926 k.o. ZK izvadak broj 1994 k.o. ZK izvadak broj 1972, k.o., posjedovni list broj: 820 k.o. od 16.06.2020. godine, Izvod iz matične knjige rođenih za V.D. i V.S. Nalaz ljekara porodične medicine JU Dom zdravlja Zavidovići od 27.10.2019. godine, ispravka i dopuna ugovora br. OPU-IP-256/2015 godine od 28.10.2019. godine, rješenje Općinskog suda u Zavidovićima ZK ureda broj. 042-0-DN-19-000741 od 28.10.2019. godine, uvjerenje o registraciji poreznog obveznika  V.L. 21.6.2018. godine, rješenje općine Zavidovići broj: 03-22-2736/18 od 14.6.2018. godine, uvjerenje PS Zavidovići od 11.11.2019.godine, kartica Porezne uprave FBiH za V.L. za 2018. godinu, pregled prihoda i rashoda od iznajmljivanja nepokretne imovine od 11.5.2017. godine potpisan od strane tužiteljice, godišnja prijava dohotka za 2016. godinu za tužiteljicu, ugovor o zakupu od 11.9.2019. godine za tuženog, dopis PS Zavidovići od 18.6.2020. godine, ugovor o poklonu nekretnina OPU- IP 674/2016 sačinjen po notaru Memagić Džemanini od 21.10.2016. godine, presuda broj: 42 0 K 050372 20 K od 26.2.2021. godine, faktura – otpremnica broj: 293/20 firme „Eurhome BH” d.o.o. Zavidovići od 26.8.2019. godine, spisa ZK ureda ovog suda br.  042-0-DN-19-000741. Takođe su saslušane parnične stranke, te svjedok, F.B. 

Sud je odbio dokazni prijedlog tužiteljice za saslušanjem kao svjedoka, njenog oca, M.M.  na okolnost da je zgrada koja je bila predmet ugovora o poklonu nekretnina OPU- IP 674/2016 od 21.10.2016. godine zaključenog između ovog svjedoka i tužiteljice, njegovo vlasništvo, a ne tužiteljice, jer se ne radi o činjenicama od uticaja na presuđenje u ovoj pravnoj stvari, odnosno ne radi se o nepokretnostima koje su predmet tužbenog zahtjeva, a vlasništvo se dokazuje po osnovu zvanične ZK evidencije, jer je to jedini dokaz titulara prava vlasništva.

[bookmark: __DdeLink__3859_445494912]	Sud je savjesno i brižljivo cijenio sve provedene dokaze, kako pojedinačno, tako i u njihovoj međusobnoj vezi, a na osnovu odredbe čl. 8 Zakona o parničnom postupku (Službene novine F BiH broj 53/03, 73/05, 19/06 i 98/15 – u daljem tekstu: ZPP), pa je donio presudu kao u izreci, iz sljedećih razloga:

	Među strankama nije bilo sporno da je između parničnih stranaka, kao supružnika, dana 6.8.2015. godine zaključen bračni ugovor br.  OPU-IP-256/2015 kod notara, kao i da je notar naknadno sačinio ispravku i dopunu tog ugovora br. OPU-IP-256/2015 godine od 28.10.2019. godine, na osnovu čega se tuženi uknjižio sa pravom vlasništva na neketninama upisanim u ZK uložak broj: 1972, označene kao k.č. broj 581/4, zvana  u naravi prilazni put površine 55 m2 i ZK uložak broj 1994, k.č. 582/1, zvana .., u naravi dvorište površine 340 m2 i kuća i zgrada površine 120  m2.

Sporno je da li je navedeni bračni ugovor zelenaški,  a slijedom toga i ništav, da li je notar imao ovaštenje da sačini ispravku i dopunu tog ugovora od 28.10.2019. godine i ako nije, da li to predstavlja razlog za ništavost, kako osnovnog ugovora, tako i njegove ispravke i dopune, te da li je osnovan zahtjev tužiteljice za utvrđenje i uknjižbu prava suvlasništva sa dijelom od 1/2 na nekretninama pobliže navedenim u izreci po osnovu zajedničkog sticanja u bračnoj zajednici sa tuženim.

Iz bračnog ugovora broj OPU-IP-256/2015 godine sa  PL broj: 2030 za k.o. i  PL broj: 2785 za k.o. proizilazi su parnične stranke u svojstvu supružnika dana 6.8.2015. godine pred notarem zaključili bračni ugovor, da se notar uvjerio da su stranke ovlaštene i sposobne dati sve potrebne izjave, da im je notar objasnio pravne domete navedenog ugovora, da im je notar prije notarske obrade ovog ugovora dostavio njegov nacrt. Predmet bračnog ugovora su nekretnine upisane u PL broj: 2030 za k.o. k.č. 582/1, , u naravi dvorište površine 340 m2 i kuća i zgrada površine 120  m2, što ukupno iznosi 460 m2 i  PL broj: 2785 za k.o. k.č. broj 581/4, , u naravi prilazni put površine 55 m2, upisane na ime ugovornih strana sa po 1/2 dijela (tač. I). Navedenim ugovorom stranke su se sporazumjele da imovina koju tužiteljica ima u momentu zaključenja ugovora, pripadne tuženom, te da čini isključivo njegovu posebnu imovinu, kao i da imovina koja u  momentu zaključenja ugovora evidentirana na tuženom, takođe predstavlja  isključivo njegovu posebnu imovinu, a svaki od supružnika će samostalno upravljati i raspolagati svojom posebnom imovinom (tač. II). Ugovorne strane su se saglasile da će svu svoju imovinu u budućnosti, svaka ugovorna strana sticati kao posebnu imovinu, te da će ista  predstavljati  posebnu imovinu svakog bračnog parnera (tač. IV). Tužiteljica odobrava, a tuženi zahtjeva, da se na osnovu ovog ugovora tuženi upiše kao posjednik sa dijelom 1/1 u Katastru općine Zavidovići na nekretninama iz tač. I ugovora (tač. V – zemljišnoknjižne izjave). Stranke ovašćuju notara da zemljišnoknjižne zahtjeve može mijenjati, dostavljati ih zemljišnoknjižnom sudu ograničeno i samostalno, povlačiti ih, kao i mijenjati i dopunjavati u cilju provođenja ugovora u zemljišnim knjigama (tač. VI). Uvećanje imovine koja će nastati u budućnosti u njihovom braku, neće se poravnati (tač. VII).

	Odrebom čl. 141 st. 1  Zakona o obligacionim odnosima ("Sl. list SFRJ", br. 29/1978, 39/1985, 45/1989 ... 2/1992, 13/1993 i 13/1994 i "Sl. novine FBiH", br. 29/2003 i 42/2011 – u daljem tekstu: ZOO) propisano je da je ništav ugovor kojim neko, koristeći se stanjem nužde ili teškim materijalnim stanjem drugog, njegovim nedovoljnim iskustvom, lakomislenošću ili zavisnošću, ugovori za sebe ili za nekog trećeg korist koja je u očiglednoj nesrazmjeri sa onim što je on drugom dao ili učinio ili se obavezao dati ili učiniti. Na zelenaški ugovor shodno se primjenjuju odredbe ovog zakona o posljedicama ništavosti i o djelimičnoj ništavosti ugovora (st 2). 

	Prema st. 1 pomenute zakonske odredbe pojam zelenaškog ugovora se temelji na dva kumulativno postavljena uslova: objektivnom - za koji je potrebno ustanoviti očiglednu nesrazmjenu između činidbe i protivčinidbe (podrazumijeva se da se radi o dvostrano teretnim ugovorima) i subjektivnom, prema kojem ta nesrazmjera proizlazi iz nekog subjektivnog stanja drugog ugovornika i to stanja nužde, teškog materijalnog stanja, nedovoljnog iskustva, lakomislenosti ili zavisnosti. Između navedenih subjektivnih i objektivnih okolnosti mora da postoji uzročna veza. Za postojanje zelenaškog ugovora potrebno je utvrđenje namjere ugovornika koji iskorištava tešku situaciju drugog ugovornika da on koristi neke od subjektivnih momenata navedenih u pomenutoj zakonskoj odredbi i da na osnovu toga ugovori za sebe ili neko treće lice da ostvari korist koja je u očiglednoj nesrazmjeri sa onim što je on dao ili učinio ili se obavezao da to da ili učini. Iz pomenutog proizlazi da je zabrana zelenaških ugovora povreda načela jednake vrijednosti davanja (čl. 15 ZOO), ali i povreda načela savjesnosti i poštenja (čl. 12 ZOO) i dobrih poslovnih običaja (čl. 21 ZOO). Prema sudskoj praksi u primjeni pomenute zakonske odredbe zelenaški ugovor je posmatran kao ugovor koji je protivan izričitoj zakonskoj zabrani, ali i kao ugovor koji je protivan odgovarajućim moralnim normama. Prema st. 2 iz odredbe čl. 141 ZOO predviđena je sankcija ništavosti za ovaj ugovor, tako da je svaka strana dužna da vrati drugoj sve ono što je primila po osnovu takvog ugovora (čl. 104 ZOO). 

	 Odredbom čl. 262 Porodičnog zakona F BiH ("Sl. novine FBiH", br. 35/2005, 41/2005 - ispr., 31/2014), propisano je da su bračni partneri u jednakim dijelovima suvlasnici u bračnoj stečevini ako nisu drukčije ugovorili (st 1), kao i da mogu bračnim ugovorom drukčije urediti svoje odnose vezane za bračnu stečevinu (st. 2), dok odredba čl. 258 istog zakona propisuje da se bračnim ugovorom mogu urediti imovinskopravni odnosi bračnih partnera prilikom sklapanja braka, kao i tokom trajanja bračne zajednice. 

	Po ocjeni ovog suda predmetni bračni ugovor ne ispunjava, kako objektivni, tako ni subjektivni kriterijum, da bi se mogao smatrati zelenaškim. Prije svega ne radi se o dvostrano teretnom ugovoru, pa nije moguće uopšte razmatrati eventualnu mogućnost da se radi o zelenaškom ugovoru. Pritom treba imati u vidu da se zelenaški ugovor istorijski prvenstveno veže za ugovor o zajmu u kome zajmodavac, koristeći se posebnim subjektivnim svojstvima zajmoprimca, ugovori za sebe ili za nekog trećeg korist koja je u očiglednoj nesrazmjeri sa onim što je on drugom dao ili učinio ili se obavezao dati ili učiniti (tzv. lihvarski ili kožoderski ugovori). Bračni ugovori za predmet mogu imati regulisanje imovine nejednakog obima, odnosno visine suvlasničkih dijelova stranaka, sporazume stranaka o upravljanju imovinom, kao i klauzulu o ustupanju suvlasničkog dijela jednog bračnog partnera drugom. To uostalom i jeste njihov cilj, da omoguće supružnicima da regulišu svoje međusobne imovinske odnose na način koji njima odgovara, pa čak i na način koji bi se trećim licima činio nepravičnim i neproporcionalnim u pogledu raspodjele imovine, a u kom slučaju se ne primjenjuje citirana odredba čl. 262 st. 1 Porodičnog zakona, već st. 2 istog člana. Predmetni bračni ugovor je zaključen u propisanoj notarskoj formi i njime su stranke uredile svoje imovinske odnose u tač. II i IV, na način kako je to naprijed navedeno, pa kako se ne radi o dvostrano teretnom ugovoru,  takav ugovor ne ispunjava objektivni kriterijum da bi se mogao smatrati zelenaškim, u suprotnom za svaki ugovor o poklonu, kao jednostrano obavezujući ugovor (a čije određene karakteristike posjeduje i predmetni bračni ugovor), bi se moglo smatrati da ispunjava  objektivni kriterijum da se smatra zelenaškim ugovorom.

	Iako je u nedostatku postojanja objektivnog kriterujuma izlišno raspravljati o postojanju subjektivnog kriterijuma,  odnosno subjektivnog stanja na strani tužiteljice, kojom se, prema navodima tužbe, tuženi okoristio da bi za sebe pribavio imovinsku korist navedenim bračnim ugovorom, po ocjeni ovog suda ni ovaj kriterijum nije ispunjen da bi se moglo govoriti o postojanju zelenaškog ugovora. Tužiteljica je u svom iskazu, koji je u tom dijelu ovaj sud prihvatio kao istinit i u skladu sa izvednim materijalnim dokazima,  izjavila da se prije zaključenja predmetnog bračnog ugovora izdržavala na osnovu zajedničkih primanja koje je ostvarivao tuženi, a i ona kao tužiteljica, da je jedno vrijeme radila u buregdžinici, da je radila kao profesionalni model, od koga je imala relativno dobra primanja (jedan mjesec je uspjela da dostigne platu tuženog u to vrijeme od 9-10 hiljada dolara), da je imala i naknadu na ime porodiljskog odsustva, zakupninu od ugostiteljskog objekta, da su, prije zaključenja bračnog ugovora iz 2015. godine, ona i tuženi imali zajedničku ušteđevinu oko 200.000,00 KM, a koju je tuženi, prema tvrdnji tužiteljice, odnio tek krajem 2019. godine. I tuženi je pred sudom potvrdio da su parnične stranke dobro živjele u braku (misli se na finansijsko stanje). Stoga se ne mogu prihvatiti tužbeni navodi da je tužiteljica bila domaćica, bez ikakvih prihoda, koja je u potpunosti ovisila od tuženog kao supruga. Postojanje nužde kod oštećene strane podrazumijeva postojanje takvog ekonomskog ili neekonomskog stanja u kojem se nalazi neka osoba tako da joj je jedini izlaz iz tog stanja sklopiti za sebe nepovoljan, zelenaški ugovor (Vs RH, Rev. 1710/99 od 16. 2. 2000. – Izbor odluka 2/2000 – 23), a što kod predmetnih parničnih stranaka očigledno nije slučaj. 

	Ne stoje ni navodi tužbe da je tužiteljica bila u potpunosti izolovana od drugih ljudi, pa i svojih roditelja, jer je tužiteljica u svom iskazu pred sudom potvrdila da je imala komunikaciju, kako sa svojim, tako i sa roditeljima tuženog, kao ni navodi da je bračni ugovor potpisala lakomisleno iz nedovoljnog iskustva, s obzirom da je u vrijeme njegovog potpisivanja tužiteljica imala nepune 23 godine, a pred sudom je odala utisak pismene i emancipovane žene, a sama činjenica da je sa svojim ocem zaključila ugovor o poklonu nekretnina br. OPU- IP 674/2016 od 21.10.2016. godine (bez obzira da li je parcela koja je bila predmet tog ugovora samo formalno bila upisana na tužiteljicu ili je bila zaista njeno vlasništvo, jer to i ne predstavlja odlučnu činjenicu u ovom predmetu, zbog čega sud nije posebno cijenio iskaz svjedoka, F.B., koji je svjedočio na te okolnosti, niti je iskaz ovog svjedoka, s obzirom na njegov sadržaj, pogodan za utvrđenje odlučnih činjenica - nije mu poznata tačna adresa predmetnog stana, niti mu je poznato čiji je to stan) ukazuje na to da je ona ostvarivala komunikaciju sa svojim roditeljima i da joj nisu bili strani poslovi oko prometovanja nekretninama. Navodi tužbe da je tužiteljica pod pritiskom tuženog potpisala navedeni ugovor, da je trpila fizičko i psihičko maltretiranje, zbog čega je smatrala da je u neizbježnoj situaciji i da mora potpisati navedeni ugovor ukazuju na manu volje – prijetnju iz čl. 60 ZOO, što predstavlja osnov za poništenje (rušljivi ugovori), a ne utvrđivanje ništavosti ugovora, kako je to zatraženo opredjeljenim tužbenim zahtjevom, pa sve i da je tužiteljica dokazala pred sudom ove navode, ne bi bilo mjesta usvajanju njenog tužbenog zahtjeva. Međutim, po ocjeni suda, ovi navodi tužiteljice nisu ni dokazani, jer se isti zasnivaju samo na iskazu tužiteljice, bez bilo kojeg drugog dokaza (prijave policiji, izjave drugih svjedoka), koji bi potvrdio takav iskaz, pri čemu izvedeni dokazi: Nalaz ljekara porodične medicine JU Dom zdravlja Zavidovići od 27.10.2019. godine, uvjerenje PS Zavidovići od 11.11.2019.godine i presuda broj: 42 0 K 050372 20 K od 26.2.2021. godine, nisu relevantni za utvrđenje odlučnih činjenica, s obzirom da se odnose na događaje iz 2019. godine, dakle, poslije zaključenja predmetnog bračnog ugovora, a za ocjenu radi li se o zelenaškom ugovoru, potrebno je da ugovor već u vrijeme njegova sklapanja ima sve objektivne i subjektivne elemente propisane odredbom čl. 141 ZOO (Vs RH, Rev. 1243/91, od 25. 6. 1991. - Izbor oduka 1993 – 91).

[bookmark: _GoBack]Zbog toga sud nije posebno ni obrazlagao dokaze: uvjerenje o registraciji poreznog obveznika  V.L. od 21.6.2018. godine, rješenje općine Zavidovići broj: 03-22-2736/18 od 14.6.2018.godine, kartica Porezne uprave FBiH za V.L. za 2018.godinu, pregled prihoda i rashoda od iznajmljivanja nepokretne imovine od 11.5.2017. godine potpisan od strane tužiteljice, godišnja prijava dohotka za 2016. godinu za tužiteljicu, ugovor o zakupu od 11.9.2019. godine za tuženog, dopis PS Zavidovići od 18.6.2020. godine, s obzirom da se isti uglavnom odnose na finansijsko stanje tužiteljice poslije zaključenja predmetnog bračnog ugovora (6.8.2015. godine), a što nije pravno relevantno za donošenje odluke u ovoj pravnoj stvari. Takođe, sud je cijenio, ali nije posebno obrazlagao ni dokaze: PL broj: 820 k.o. Zavidovići od 16.06.2020. godine, Izvod iz matične knjige rođenih za V.D. i V.S., faktura – otpremnica broj: 293/20 firme „Eurhome BH” d.o.o. Zavidovići od 26.8.2019.godine, s obzirom da ovi dokazi nisu bili od značaja za utvrđenje odlučnih činjenica i odnose se na stanje posjeda na predmetnim nekretninama, činjenicu sticanja zajedničke djece u braku i postojanju fakture (bez potpisa i pečata) koju nije bilo moguće dovesti u vezu sa predmetom ovog spora.

Ne mogu se prihvatiti ni argumenti tužiteljice da je predmetni bračni ugovor ništav i zbog činjenice da je i ispravka i dopuna tog ugovora od 28.10.2019. godine ništava, s obzirom da u osnovnom ugovoru tužiteljica, prema navodima tužbe, nije dala klauzulu intabulandi za prenos prava vlasništva tuženom, već je predmet ugovora bila samo jedna polovina posjeda koje su stranke imale u momentu zaključenja ugovora, zbog čega postupajući notar nije imao ovlaštenje da tuženom izda  navedenu  ispravku i dopunu ugovora za upis prava vlasništva, bez ovlaštenja tužiteljice. U vezi s tim je potrebno istaći da je ovaj sud izvršio uvid u  spis ZK ureda ovog suda br.  042-0-DN-19-000741 iz koga je vidljivo da je tužiteljica istovjetne prigovore iznosila u žalbi na rješenje ZK ureda ovog suda broj. 042-0-DN-19-000741 od 28.10.2019. godine, koja žalba je odbijena rješenjem Kantonalnog suda u Zenici broj 04 0 Dn 011459 19 Gž od 23.1.2020. godine i rješenje prvostepenog suda potvrđeno. 

Naime, navedenim prvostepenim rješenjem dozvoljena je uknjižba prava vlasništva tuženog sa dijelom 1/1 na neketninama upisanim u ZK uložak broj: 1972 k.č. Zavidovići, označene kao k.č. broj 581/4, prilazni put površine 55 m2 i ZK uložak broj 1994, k.č. 582/1, dvorište površine 340 m2 i kuća i zgrada površine 120  m2, a na osnovu predmetnog bračnog od 6.8.2015. godine, broj OPU-IP-256/2015 i ispravke i dopune navedenog ugovora od 28.10.2019. godine. Odlučujući o žalbi tužiteljice u tom predmetu u navedenom rješenju Kantonalnog suda se navodi da iz zaključenog bračnog ugovora proizlazi da su ugovorne strane odredile da nekretnine pobliže navedene u tač. I tog ugovora čine posebnu imovinu tuženog (tač. II bračnog ugovora), te da je tač. V tužiteljica dala saglasnost da se tuženi u zemljišnoj knjizi uknjiži kao vlasnik istih sa dijelom od 1/1; da takvo odobrenje proizilazi i dato je u odredbi tač. V bračnog ugovora, koji ugovor je notarski obrađen dana 6.8.2015. godine i njegove Ispravke i dopune od 26.10.2019. godine, koja je izvršena na osnovu saglasne izjave volja stranaka iz tač. VI navedenog bračnog ugovora u vezi sa odredbom 61. Pravilnika o radu notara („Službene novine Federacije BiH"  broj: 03/14-prečišćeni tekst), a u ugovoru uknjižba prava vlasništva na predlagatelja nije uslovljena niti ograničena, pa je prvostepeni sud pravilno postupio kada je rješenjem o upisu dozvolio uknjižbu prava vlasništva osnovnom naprijed navedenog bračnog ugovora i Ispravke i dopune istog; da iz stanja spisa proizilazi da je predmetni bračni ugovor obrađen od notara prije nego su nekretnine upisane u zemljišne knjige i iste su u ugovoru označene samo prema podacima katastarskog operata (evidencija posjednika nadležnog organa uprave), bez navođenja zemljišnoknjižnih podataka, formulacije za uknjižbu prava vlasništva u zemljišnoj knjizi; da iz ZK uloška broj 1972 i 1994 k.o. Zavidovići proizilazi da su temeljem čl. 63-67 Zakona o zemljišnim knjigama u F BiH na osnovu prijavnih listova preuzete k.č. koje su bile predmet ovog bračnog ugovora iz katastra zemljišta i uspostavljeni navedeni ZK. ulošci (prim. aut. opštepoznata je činjenica da su zemljišne knjige za područje općine Zavidovići uništene u toku Drugog svjetskog rata i da je u toku njihova uspostava); da je tač. VI ugovora, notaru ostavljeno ovlaštenje da u svrhu provedbe istog u javnim evidencijama ugovor može mijenjati i dopunjavati, a Ispravkom i dopunom bračnog ugovora nije mijenjan predmet bračnog ugovora, jer su se izmjene odnosile samo na podatke usklađene sa ZK stanjem koje je identično prema podacima iz katastarskog operata. Ove argumente Kantonalnog suda, iznesene u navedenom drugostepenom rješenju, ovaj sud u potpunosti prihvata kao valjane i na zakonu zasnovane, te na njih upućuje tužiteljicu, zbog čega nisu osnovani navodi tužiteljice o ništavosti predmetnog bračnog ugovora i njegove Ispravke i dopune po ovom osnovu.

Nisu osnovani ni navodi tužiteljice da sve nekretnine, koje su predmet tužbenog zahtjeva, zbog činjenice da su stečene u braku, predstavljaju suvlasništvo tužiteljice i tuženog u dijelu 1/2, a temeljem čl. 252 st. 1 Porodičnog zakona F BiH, a slijedom toga ni dio tužbenog zahtjeva da sud utvrdi da je tužiteljica po osnovu zajedničkog sticanja u bračnoj zajednici sa tuženim stekla pravo suvlasništva sa dijelom od 1/2 na nekretninama pobliže navedenim u izreci, te upis suvlasništva tužiteljice u dijelu od 1/2 u zemljišnim knjigama.

Naime, iz provednih dokaza: ZK izvadak broj 926 k.o. ZK izvadak broj 1994 k.o., ZK izvadak broj 1972, k.o. prizilazi da je tuženi vlasnik sa dijelom 1/1 parcela, pobliže navedenim u izreci presude. Iz ZK izvadaka broj 1994 i 1972, k.o. proizilazi da je tuženi uknjižen kao vlasnik 1/1 na parcelama upisanim u te ZK uloške (k.č. broj 581/4 i 582/1), koje su bile predmet predmetnog bračnog ugovora. Iako odredba čl. 262 st. 1 Porodičnog zakona F BiH propisuje da su bračni partneri u jednakim dijelovima suvlasnici u bračnoj stečevini ako nisu drukčije ugovorili, iz zaključenog bračnog ugovora u skladu sa st. 2 istog člana proizilazi da su bračni supružnici, parnične stranke u ovom predmetu, upravo zaključenjem pravno valjanog bračnog ugovora, drugačije uredili svoje odnose vezane za bračnu stečevinu i to na način da imovina koju tužiteljica ima u momentu zaključenja ugovora (1/2 dijela na parcelama k.č. broj 581/4 i 582/1), pripadne tuženom, te da čini isključivo njegovu posebnu imovinu (tač. II bračnog ugovora), slijedom čega je i neosnovan dio tužbenog zahtjeva da sud utvrdi da je tužiteljica po osnovu zajedničkog sticanja u bračnoj zajednici sa tuženim stekla pravo suvlasništva sa dijelom od 1/2 na ovim nekretninama.

Kada su u pitanju nekretnine tuženog upisane u ZK izvadak broj 926 k.o.  (k.č. broj 581/1 i 588/3), ove nekretnine je tuženi stekao za vrijeme trajanja bračne zajednice, a posle zaključenja predmetnog bračnog ugovora (6.8.2015. godine), što proizilazi iz navedenog ZK izvatka  - vlasničkog lista da je 26.5.2016. godine unjiženo pravo vlasništva tuženog na navedenim nekretninama (042-0-DN-16-0030895), a što je potvrdio i tuženi u svom iskazu (da je obije kuće u Sarajevskoj ulici kupio za vrijeme trajanja braka). Stoga, kako su  bračni supružnici, parnične stranke u ovom predmetu, predmetnim bračnim ugovorom ugovorile da će svu svoju imovinu u budućnosti svaka ugovorna strana sticati kao posebnu imovinu, te da će ista  predstavljati  posebnu imovinu svakog bračnog parnera (tač. IV), predmetne parcele (k.č. broj 581/1 i 588/3) predstavljaju posebnu imovinu tuženog, s obzirom da ih je tuženi stekao nakon zaključenja predmetnog bračnog ugovora i u kom slučaju, zbog postojanja valjanog bračnog ugovora, se ne primjenju citirane odredbe čl. 252 st. 1 Porodičnog zakona F BiH, već navedena odredba tač. IV bračnog ugovora.

Sud ističe da je uzeo u razmatranje i cijenio i druge navode stranaka iznesene tokom postupka, ali kako isti nemaju značaj koji im stranke pridaju i ne odnose se na odlučne činjenice relevantne za odlučivanje u ovom predmetu, nije ih posebno obrazlagao, s obzirom da ni prema praksi Evropskog suda za ljudska prava i Ustavnog suda Bosne i Hercegovine obaveza sudova da obrazlože svoje presude ne može biti shvaćena kao obaveza da se u presudi iznesu svi detalji i daju odgovori na sve argumente, a mjera u kojoj ta obaveza postoji zavisi od prirode odluke (Evropski sud, Ruiz Torija protiv Španije, presuda od 9. decembar 1994. godine; Ustavni sud, U 62/01 od 5. aprila 2002. godine, AP 352/04 od 23. marta 2005. godine i AP 2137/14 od 15.04.2015. godine).

To su razlozi zbog kojih je sud odlučio, kao u stavu I izreke.

Sud je odbio prijedlog punomoćnika tužiteljice za odlaganje glavne rasprave, koji je uslijedio nakon završetka dokaznog postupka, a u svrhu pripreme završne riječi. Ovakav prijedlog punomoćnica tužiteljice je obrazložila  navodeći da nije znala kakvi će biti iskazi parničnih stranaka i svjedoka saslušanog na glavnoj raspravi kako bi ih „ukomponovala“ u završno izlaganje. Po ocjeni ovog suda, ne radi se o predmetu koji je obiman u smislu dokazne građe (na glavnom pretresu je izvedeno 17 materijalnih dokaza čiji je sadžaj unaprijed bio poznat punomoćnici, te su salušane parnične stranke i jedan svjedok, čije svjedočenje nije bilo od uticaja za utvrđenje odlučnih činjenica, a što je i sama punomoćnica ukazivala na glavnoj raspravi) i koji bi zahtevao posebnu pripremu završne riječi, pa bi odlaganje glavne rasprave bilo u suprotnosti i sa načelima ekonomičnosti iz čl. 10 st. 2 ZPP i koncentracije parničnog postupka na dva ročišta iz čl. 11 ZPP.

	O troškovima parničnog postupka sud je odlučio shodno odredbi čl. 386 st. 1, 387 i 396 st. 1 ZPP, gdje je propisano da stranka koja u cijelosti izgubi parnicu dužna je protivnoj stranci nadoknaditi troškove, a imajući u vidu da su isti bili potrebni radi vođenja parnice, te određeno traženi, a odnose se na troškove zastupanja tuženog od strane advokata i to: sastav odgovora na prijedlog za određivanje sudske mjere osiguranja u iznosu od 699,00 KM (čl. 12. i 13. st. 4. tač. c) Tarife o nagradama i naknadi troškova za rad advokata - Sl. novine F BiH broj 22/2004 – u daljem tekstu Tarifa), zastupanje na ročištu za određivanje sudske mjere osiguranja od 13.11.2019. godine u iznosu od 699,00 KM (čl. 12. i 13. st. 4. tač. d) Tarife), zastupanje na nastavku ročišta za određivanje sudske mjere osiguranja od 28.11.2019. godine u iznosu od 349,50 KM (čl. 12. i 13. st. 4. tač. d) u vezi sa st. 5. tač. a) Tarife), sastav odgovora na tužbu u iznosu od 932,00 KM (čl. 12. i 13. tač. 1. a) Tarife), zastupanje na odloženom pripremnom ročištu od 16.6.2020. godine u iznosu od 238,25 KM (čl. 12. i 13. tač. 1. b) u vezi sa tač. 6. a) Tarife),  zastupanje na pripremnom ročištu od 11.5.2021. godine u iznosu od 960,00 KM (čl. 12. i 13. tač. 1. b) Tarife), zastupanje na glavnoj raspravi od 24.8.2021. godine, u iznosu od 960,00 KM, (čl. 12. i 13. tač. 1. c) Tarife), što ukupno iznosi 4.837,75 KM. Kada se na ovaj iznos obračuna PDV od 17% (čl. 29 Tarife), koji iznosi 822,42 KM, dobije se ukupni iznos troškova tuženog od 5.660,17 KM. Kako potraživani iznosi nagrade za: sastav odgovora na prijedlog za određivanje sudske mjere osiguranja, zastupanje na ročištu za određivanje sudske mjere osiguranja od 13.11.2019. godine i njegovom nastavku od 28.11.2019. godine, sastav odgovora na tužbu, zastupanje na odloženom pripremnom ročištu od 16.6.2020. godine, prelaze jednomjesečni prosječni lični dohodak u F BiH za mjesece kada su preduzete navedene radnje (za novembar 2019. godine 932,00 KM, a juni 2020. godine 953,00 KM), sud je shodno odredbi čl. 31 st. 5 Zakona o advokaturi (Službene novine FBiH broj: 25/2002, 40/2002, 29/2003, 18/2005, 58/2005, 42/2011), odbio zahtjev tuženog za naknadu troškova  za ove radnje u dijelu koji prelazi dosuđeni iznos jednomjesečnog prosječnog ličnog dohotka u F BiH za navedene mjesece (stav III izreke).

	Imajući u vidu potpuni uspjeh tuženog u sporu, a slijedom toga i neuspjeh tužitelja, sud je odbio zahtjev tužitelja za naknadu troškova parničnog postupka,  kao neosnovan (stav II izreke).

								
    Sudija	
Boris Sunarić
									

PRAVNA POUKA: Protiv ove presude može se izjaviti žalba u roku od 30 dana od dana prijema presude Kantonalnom sudu u Zenici, putem ovog suda. Žalba se podnosi u tri istovjetna primjerka. Stranka koja izjavljuje žalbu je obavezna da plati taksu na žalbu u iznosu od 750,00 KM, a dokaz o plaćenoj taksi priloži uz žalbu.

